  Наталья Тетерина Можга ёросысь Мельниково гуртысь школаын ужась Тамара Петухова Удмуртиысь 113 устоосыз дышетӥсьёс пӧлы шедиз. Ваньмыз пӧлысь со одӥгез гинэ, кин пиналъёсты удмурт кыллы но литературалы дышетэ. Кызьы шуиз Тамара Петухова ивортодэтъя «Удмуртия» агентстволэн корреспондентэзлы, та удысын со 26 ар ӵоже тырше ни. Со верамъя, гуртсы пумен ӟучоме, соин ик школаязы 28 пиналъёс пӧлысь ог куинез гинэ анай кылэн тунсыкъясько. Соос та тодметъя ёрос но элькун олимпиадаосын вормонъёс ваё. Озьы ик удмурт кылъя вожвылъяськонъёсы пыриськон пиналъёслэн улоназы но пайдаё луэ, лыдъя Тамара Петухова. Пӧртэм конкурсъёсы пыриськыны турттӥськом пиналъёсын. «Шундыкар» лагере путёвка басьтӥз одӥгез, «Удмурт дуннее» заметка гожтыса. <…> Тани одӥгез быдтӥз ни школаез кылем арын, педучилищеын нырысетӥ курсын дышетскиз ни, удмурт ёзэтэ пырыса. Портфолиоез солэн туж умой лэсьтэмын вал, малы ке шуоно ми котькытчы тыршим пыриськыны. Солэсь со портфолиозэ адӟыса ик, со приём дыръя син шоразы йӧтэм Тамара Петухова, Мельниково школаысь удмурт кылъя но литературая дышетӥсьДышетӥсьлэн одӥгез сюлэмшугъяськонэз — со пиналъёслэсь анай кылзэс дышетыны мылкыдзэс ӝутон. Татын ӧнерчилы нылпиослэн анай-атайёсынызы юн ужаны кулэ. Валэктон уж нуиськом. Удмурт шаерын, удмурт гуртын улӥськом бере, кык кылэз тодо ке, кык бурдэн кадь капчиен лобало шуыса Тамара Петухова, Мельниково школаысь удмурт кылъя но литературая дышетӥсьУдмуртлыкез ӝутон ӧръя Тамара Петухова гуртысь клубен но лыдӟетъюртэн «одӥг кыткетын» ужа. Вань удмурт ужрадъёсты соос ӵошен ортчыто, кылсярысь, куартолэзе удмурт гожъясен Вячеслав Ар-Сергиен пумиськонэ быдэс гурт пыриськиз, шуэ Тамара Петухова. Дышетӥсь пусъе, ӟучомись пиналъёсын но соослэн анай-атайёсынызы ужаны секыт ке но, солэн мылкыдыз уг куашка, малы ке шуоно вань семьяос, кудъёсыз Тамара Петуховалэсь ужзэ гажало но со понна дурбасьто. Тодэ вайытом, элькунысь дышетон удысын 113 устоосыз ужасьёс пӧлысь 13-зэ федерал коньдэтысь быдэн 200 сюрс манет коньдонкузьымен пусъёзы, кылемез сюэз улосвыл бюджетысь быдэн 50 сюрс манетэн басьтоз. Данъян ужрад Дышетӥсьлэн нуналэзлы тупатэмын луоз. Тегъёс: Дышетон Можга Удмуртия пиналъёс удмурткыл дышетӥсьёс  